Iskorjenjivanje terorizma (6/12/01) - 2001-12-06
Bush: "Naš je zadatak – zadatak ovog naraštaja – da nađe odgovor za agresiju i teror."
Predsjednik George Walker Bush osudio je “strašne” napade u Izraelu, u kojima je ubijeno više od 20 i ranjeno više od dvije stotine osoba. Samoubilački bombaški napadi u Haifi i Jeruzalemu bili su, kako je rekao predsjednik Bush, “ubojstva koja niti jedna savjesna osoba i niti jedan cilj ne mogu opravdati”. Odgovornost za ta ubojstva leži na HAMAS-u, kojega je predsjednik Bush opisao kao jednu od “najopasnijih terorističkih organizacija na svijetu.” Predsjednik Bush pozvao je Yassera Arafata, predsjedatelja Palestinske uprave, da poduzme “brze i odlučne” mjere protiv terorista koji operiraju na teritoriju pod njegovom jurisdikcijom na Zapadnoj obali i u pojasu Gaze. Državni tajnik Colin Powell izjavio je da gospodin Arafat mora poduzeti korake i protiv budućih počinitelja terorističkih napada, protiv organizacija koje obučavaju i pripremaju teroriste-samoubojice, te protiv organizacija koje si pripisuju ovakva djela.” Gospodin Powell je izdvojio dvije terorističke organizacije – HAMAS i Palestinski islamski džihad. HAMAS je osnovan 1987, s ciljem uništenja Izraela i uspostavljanja islamske palestinske države. Teroristi HAMAS-a izveli su brojne napade na izraelske civile i vojno osoblje. HAMAS financiraju palestinski iseljenici, Iran i privatni donatori u Saudijskoj Arabiji i drugim arapskim državama. Neki elementi HAMAS-a kroz džamije i socijalne institucije regrutiraju nove članove, prikupljaju novac i distribuiraju propagandu. Ovoga tjedna, Sjedinjene Države blokirale su financijsku imovinu organizacija sa sjedištem u Sjedinjenim Državama koje pomažu u financiranju HAMAS-a. Poput HAMAS-a , Palestinski islamski džihad predan je uspostavljanju islamske palestinske države i uništenju Izraela. U srpnju 2000, javno je zaprijetio napadima na američke interese. Na meti su mu i umjerene arapske vlade. Prema najnovijem izvještaju State Departmenta o borbi protiv terorizma, Palestinski islamski džihad dobiva “financijsku pomoć od Irana i ograničenu logističku podršku od Sirije.” “Jasno je”, kazao je predsjednik Bush, “da u svijetu ima onih koji ne žele da ostvarimo mir na Srednjem Istoku. ... Došao je trenutak da čelnici diljem svijeta koji pozivaju na mir učine nešto protiv terora koji onemogućava postizanje mira.” Kako je predsjednik Bush rekao u govoru u Ujedinjenim narodima, 10. studenoga, “Naš je zadatak – zadatak ovog naraštaja – da nađe odgovor za agresiju i teror. Nemamo drugog izbora, jer nema alternative za mir.”